
Esselamu alejkum, Ovo pitanje se odnosi na Isa., alejhi selam, jer sam gledao jedan dokumentarac u vezi tzv “Torinskog platna” za kojeg kršćani vjeruju, da sa njim nakon što je razapet, Isus je bio pokriven . No platno je od naučnika ispitano i potvrdili su da se na platnu, nalaze pored krvi i par ljekovitih sastojaka.  

Dakle osoba koja se nalazila u grobnici,bila je liječena a zatim tjelo premazano još ljekovitim sastojkom, koji je pružio dokaze da je možda preživjela razapeće i napustila grobnicu. Oni i dalje vjeruju da je riječ o Isusu, odnosno Isau alejhi selam, unatoć kontra dokazima. Na platnu je zahvaljujući tome lijeku koji se nanosi po tijelu, ocrtan lik Isusa. Eh sada, neki naučnici tvrde da se onda poklapa sa Islamskim vjerovanjem, o Isusu i da je on otišao živjeti na Istok negdje..Međutim naši islamski učenjaci tvrde da je Juda, (Isaov prijatelj) bio razapet jer je sličio Isau alejhi selam, te da je umro u grobnici. Sad me zanima, je li svi učenjaci jednako misle o Isusovom odnosno Judinom raspeću? To platno se čuva u crkvi, negdje u Španiji i prema dokazima potiče iz prvog stoljeća.


* 
* 
* 
* 
* 
* 
* 

 
DA LI JE ISA, alejhi selam, RAZAPET

Alejkumusselam. Kao prvo nije islamsko ***[vjerovanje](https://pitajucene.com/search/vjerova/questions/ "Pretraži pitanja o vjerovanju")*** po pitanju Isa, alejhi selama, da je on otišao živjeti negdje na Istok. Nego je islamsko vjerovanje ono što je došlo u kur’anskim ajetima i oko čega nema razilaženja među učenjacima ovog Ummeta, a to je: Da je Isa, alejhi selam, živ uzdignut na nebesa prije nego što su Jevreji došli do njega, tako da ga nisu niti ubili ni razapeli. A u vjerodostojnom Sunnetu je došlo u mutevatir predajama (predaje koje je nemoguće da budu lažne) da je on živ i dan danas i da će se spustiti pred ***[Sudnji](https://pitajucene.com/search/sudnj/questions/ "Pretraži pitanja o Sudnjem danu")*** dan iznad Bijele munare u Damasku.  

Kaže Uzvišeni: “I zbog riječi njihovih: “Mi smo ubili Mesiha, Isaa, sina Merjemina, Allahova poslanika!” A nisu ga ni ubili ni raspeli, već im se pričinilo. Oni koji su se o njemu u mišljenju razilazili, oni su sami o tome u sumnji bili; o tome nisu ništa pouzdano znali, samo su nagađali; a sigurno je da ga nisu ubili, već ga je Allah uzdigao Sebi. – A Allah je silan i mudar” (En/Nisa, 157-158).  

A što se tiče stava islamskih učenjaka ko je razapet umjesto Isaa, alejhisselam, tu postoji razilaženje; jedni smatraju ad je to bio Juda koji ga je izdao, drugi smatraju da je Isa, alejhisselam, tražio od havarijina (apostola) da se neko od njih žrtvuje umjesto njega. Tako se jedan od njih dobrovoljno javio pa mu je Allah dao da liči na Isaa, alejhisselam, pa kada su Jevreji došli mislili su da je on Isa, alejhisselam, te su ga razapeli.  

Poštovani brate, musliman koji vjeruje u ***[Kur’an](https://pitajucene.com/search/Kur%5C%27an/questions/ "Pretraži pitanja o Kur\'anu")*** kao zadnju Allahovu objavu u kojoj je jasno i nedvosmisleno objašnjen slučaj Isaa, alejhisselam, nema nikako potrebu, a niti smije da ima, da po tom pitanju informacije traži u kršćanskim izvorima ili u tzv. naučnim izvorima (jer ta ***[nauka](https://pitajucene.com/search/nauka/questions/ "Pretraži pitanja o nauci")*** uopšte ne priznaje da postoji bog). Tako da nama nije uopšte bitno šta oni kažu o tome, kakva platna nalaze, imal na njima nekih tragova, gdje to oni čuvaju i kako neće da priznaju istinu i slično. Ono što je muslimanu dovoljno po ovom pitanju mi nalazimo u Kur’anu i vjerodostojnim hadisima. Belaj je što muslimani malo čitaju Kur’an i hadise a imaju kompleks spram zapadne nauke i civilizacije, pa se slomiše da štagod oni naučno potvrde da ima kod nas od istine pa se mi onda rastopimo što ukazuje na to koliko nam je slab jekin i uvjerenje u ono što nam je Allah objavio u Kur’anu i Sunnetu. Ve billahi tevfik.


Na pitanje odgovorio: dr. ***[Zijad Ljakić](https://pitajucene.com/search/Zijad+Ljaki%C4%87/answers/ "Pretraži odgovore od dr. Zijad Ljakić")***  

Preuzeto sa stranice: <http://www.n-um.com>


